ราคาน้ำมัน105เหรียญปีหน้า
&#8216;ไทยออยล์&#8217;คาดผันผวนสูงปัจจัยเสี่ยงรอข้างหน้าเพียบ
29 ธ.ค. 2554

‘ไทยออยล์’คาดผันผวนสูงปัจจัยเสี่ยงรอข้างหน้าเพียบ
ไทยออยล์ คาดราคาน้ำมันดิบดูไบปี 2555 ผันผวนมาก เฉลี่ย 105 เหรียญสหรัฐ/บาร์เรล ใกล้ปีนี้ 
บริษัท ไทยออยล์ คาดการณ์แนวโน้มราคาน้ำมันดิบดูไบในปี 2555 ว่า จะมีความผันผวนมากขึ้น โดยมีราคาเฉลี่ยอยู่ที่ประมาณ 105 เหรียญสหรัฐ/บาร์เรล ใกล้เคียงกับราคาเฉลี่ยในปี 2554 ที่ประมาณ 106 เหรียญสหรัฐ/บาร์เรล 
สาเหตุที่ทำให้ราคาน้ำมันผันผวนมาจากปัจจัยพื้นฐานที่ค่อนข้างสมดุล โดยความต้องการใช้น้ำมันของโลกมีแนวโน้มขยายตัวตามเศรษฐกิจโลก ขณะที่ปริมาณการผลิตน้ำมันดิบจากกลุ่มโอเปก โดยเฉพาะลิเบียจะกลับเข้ามาสู่ตลาดเพิ่มขึ้น แม้จะยังไม่เต็มกำลังการผลิตก็ตาม
ขณะที่ปัจจัยเสี่ยงในด้านต่างๆ ได้แก่ การเคลื่อนย้ายเงินลงทุน ปัญหาการเมืองระหว่างประเทศ กฎหมายและระเบียบข้อบังคับต่างๆ รวมทั้งฤดูกาลและภัยธรรมชาติ จะเป็นปัจจัยที่ทำให้ราคาน้ำมันอยู่ในระดับสูงและมีความผันผวนต่อเนื่อง 
ก่อนหน้านี้กองทุนการเงินระหว่างประเทศ (IMF) คาดการณ์ว่าเศรษฐกิจโลกในปี 2555 จะขยายตัวในอัตรา 4% ซึ่งเป็นระดับเดียวกับปี 2554 แต่น้อยกว่าปี 2553 ที่ขยายตัวในอัตรา 5.1% 
สำนักงานพลังงานสากล (IEA) ประมาณการความต้องการใช้น้ำมันของโลกในปี 2555 จะเฉลี่ยอยู่ที่ 91.1 ล้านบาร์เรล/วัน เพิ่มขึ้น 1.3 ล้านบาร์เรล/วัน จากปี 2554 โดยกว่า 60% ของความต้องการใช้ ส่วนที่เพิ่มขึ้นนั้นมาจากภูมิภาคเอเชียแปซิฟิก นำโดยจีนและอินเดีย 
บริษัท ไทยออยล์ แจ้งว่า ราคาน้ำมันดิบในปี 2554 ปรับตัวเพิ่มขึ้นอย่างมากและมีความผันผวนสูง โดยราคาน้ำมันดิบดูไบเคลื่อนไหวอยู่ในกรอบ 90-120 เหรียญสหรัฐ/บาร์เรล หรือเฉลี่ยอยู่ที่ 106 เหรียญสหรัฐ เพิ่มขึ้นจากราคาเฉลี่ยในปี 2553 ที่ 78 เหรียญสหรัฐ 
ล่าสุดราคาสัญญาน้ำมันดิบที่ตลาดล่วงหน้านิวยอร์ก (NYMEX)กลับมายืนเหนือ 100 เหรียญสหรัฐอีกครั้ง หลังอิหร่านออกมาขู่ว่าจะยุติการลำเลียงน้ำมันดิบผ่านช่องแคบฮอร์มุซ หากต่างชาติยังคงคว่ำบาตรอิหร่านอยู่ ส่งผลให้ราคาน้ำมันงวดส่งมอบเดือน ก.พ. เพิ่มขึ้น 1.66 เหรียญสหรัฐ หรือ 1.67% ปิดตลาดที่ระดับ 101.34 เหรียญสหรัฐ/บาร์เรล
ด้านนักวิเคราะห์บริษัทหลักทรัพย์ ธนชาต แนะนำให้ซื้อหุ้นไทยออยล์ (TOP) หลังราคาหุ้นปรับตัวขึ้นช้ากว่าราคาน้ำมันดิบ ที่เริ่มปรับขึ้นพร้อมๆ กับค่าการกลั่นและส่วนต่างราคาผลิตภัณฑ์ดีขึ้น โดยให้เป้าหมายแนวต้าน 63 และ 65 บาท ทั้งนี้ราคาหุ้นวันที่ 28 ธ.ค. ปิดที่ 59 บาท